როუსინოვი

როუსინოვი () — ქალაქი ჩეხეთის რესპუბლიკის სამხრეთ მორავიის მხარეში. ქალაქი როუსინოვი ვიშკოვის რაიონის ნაწილია. როუსინოვის მუნიციპალიტეტი შვიდი ადმინისტრაციული ერთეულისგან შედგება, როუსინოვთან ერთად მუნიციპალიტეტში ერთიანდება ვიტოვიცე, კრალოვოპოლსკე-ვაჟანი, კროუჟეკი, როუსინოვეცი, სლავიკოვიცე და ჩეხინე.

გეოგრაფია
როუსინოვი რაიონულ ცენტრ ვიშკოვიდან სამხრეთ-დასავლეთით დაახლოებით 11 კილომეტრში მდებარეობს. ქალაქის მუნიციპალური ტერიტორიის უმეტესი ნაწილი ვიშკოვის კარიბჭეშია, მცირე ნაწილი კი ლიტენჩიცეს ბორცვებზე ვრცელდება. როუსინოვში მიედინება პატარა მდინარე რაკოვეცი.

ისტორია
როუსინოვი ისტორიულ წყაროებში პირველად 1222 წელს არის მოხსენიებული. ამ პერიოდში ის პატარა სოფელი იყო, სოფლის სტატუსით როუსინოვი ბოლოს ისტორიულ წყაროებში 1321 წელს არის ნახსენები. როუსინოვი შპილბერკის ციხის მამულს ეკუთვნოდა და მალე ვენასა და ოლომოუცს შორის მდებარე მნიშვნელოვანი სავაჭრო გზაჯვარედინად იქცა.

შპილბერკის მამულების ნაწილი როუსინოვი 1559 წლამდე სამეფო სტატუსის ქალაქი იყო, ამ წელს შპილბერკის მამულები საღვთო რომის იმპერატორმა ფერდინანდ I-მა გაყიდა. 

ებრაული თემი აქ XV საუკუნის მეორე ნახევრიდან 1919 წლამდე არსებობდა. ოცდაათწლიანი ომის შემდეგ ებრაელთა საქმიანობამ ქალაქს ეკონომიკური კეთილდღეობა მოუტანა.

1945 წლამდე როუსინოვის მუნიციპალიტეტში შემავალი სოფელი ჩეხინე მთლიანად გერმანელებით იყო დასახლებული, ისინი აქ XIII საუკუნის მეორე ნახევარში დასახლდნენ. ისტორიულად ჩეხები და გერმანელები მშვიდობიანად თანაცხოვრობდნენ, რაც 1935 წლის შემდეგ შეიცვალა, რადგან ადგილობრივ გერმანელებში ნაციზმის ბევრი მხარდამჭერი აღმოჩნდა. მეორე მსოფლიო ომის შემდეგ პოტსდამის შეთანხმების და პრეზიდენტ ედუარდ ბენეშის განკარგულებების შესაბამისად აქაური გერმანულენოვანი მოსახლეობა ჩეხოსლოვაკიიდან გააძევეს.

ღირსშესანიშნაობები
როუსინოვის მთავარი ღირსშესანიშნაობა წმინდა მარიამ მაგდალინელის ეკლესიაა. იგი ბაროკოს სტილში დომენიკო მარტინელის პროექტის მიხედვით XVII-XVIII საუკუნეების მიჯნაზე აშენდა.

ეკლესიის გარდა ქალაქის მთავარი მოედნის ღირსშესანიშნაობა ძველი მერიის შენობაა. ეს არის ბაროკოს სტილის ძვირფასი ნაგებობა, რომელიც XVIII საუკუნის პირველ ნახევრარში ააგეს.

როუსინოვის ყოფილი სინაგოგა ნეოკლასიკურ სტილში 1842 წელს აქ არსებული ძველი სინაგოგის ადგილზე ააგეს. დღეს შენობა ჩეხოსლოვაკიის ჰუსიტური ეკლესიის სალოცავად არის გადაკეთებული.

როუსინოვში ადმინისტრაციულ ერთეულ როუსინოვეცში მდებარეობს წმინდა ვაცლავის ეკლესია, შენობა ბაროკოს სტილში 1718–1734 წლებშია აშენებული და ისიც დომენიკო მარტინელის პროექტის მიხედვით არის აშენებული.

წმინდა ფილიპესა და იაკობის ბაროკოს არქიტექტურის ეკლესია კრალოვოპოლსკე-ვაჟანიში მდებარეობს. იგი 1763–1768 წლებში აშენდა. ეკლესიის გვერდით დგას ნეოკლასიკური სტილის სამრეკლო, რომელიც 1828 წლით თარიღდება.

ცნობილი ადამიანები
მენაჰემ მენდელ აუერბახი (1620–1689) — ავსტრიელი რაბინი, ბანკირი და კომენტატორი
იოზეფ ფლეში (1781–1839) — მწერალი და მთარგმნელი
ნიკოლაი ბრაშმანი (1796–1866) — რუსი მათემატიკოსი
ფრანტიშეკ სუშილი (1804–1868) — მღვდელი და ხალხური მუსიკის კოლექციონერი
იაკობ ბრიული (1812–1889) — თალმუდის მეცნიერი და რაბინი
ნეემია ბრიული (1843–1892) — რაბინი

დაძმობილებული ქალაქები
 დერვიო, იტალია
 ჰალაშტელეკი, უნგრეთი
 პოდბრანჩი, სლოვაკეთი

 ფოტოგალერეა 

</center>

რესურსები ინტერნეტში

სქოლიო

კატეგორია:სამხრეთ მორავიის მხარის ქალაქები